CELEX: 32011Y0511(01)
Language: et
Date: 2011-03-25 00:00:00
Title: Euroopa Süsteemsete Riskide Nõukogu otsus, 25. märts 2011 , millega võetakse vastu Euroopa Süsteemsete Riskide Nõukogu tegevusjuhend (ESRB/2011/3)

11.5.2011   
            
            
               ET
            
            
               Euroopa Liidu Teataja
            
            
               C 140/18
            
         EUROOPA SÜSTEEMSETE RISKIDE NÕUKOGU OTSUS,
   25. märts 2011,
   millega võetakse vastu Euroopa Süsteemsete Riskide Nõukogu tegevusjuhend
   (ESRB/2011/3)
   2011/C 140/10
   EUROOPA SÜSTEEMSETE RISKIDE NÕUKOGU HALDUSNÕUKOGU,
   võttes arvesse Euroopa Parlamendi ja nõukogu 24. novembri 2010. aasta määrust (EL) nr 1092/2010 finantssüsteemi makrotasandi usaldatavusjärelevalve kohta Euroopa Liidus ja Euroopa Süsteemsete Riskide Nõukogu asutamise kohta, (1) eelkõige selle artikli 5 lõiget 8 ning artikleid 7 ja 8,
   võttes arvesse 20. jaanuari 2011. aasta otsust ESRB/2011/1, millega võetakse vastu Euroopa Süsteemsete Riskide Nõukogu töökord, (2) eelkõige selle artiklit 26,
   ON VASTU VÕTNUD KÄESOLEVA OTSUSE:
   Ainus artikkel
   Euroopa Süsteemsete Riskide Nõukogu tegevusjuhend
   1.   Käesolevaga võetakse vastu Euroopa Süsteemsete Riskide Nõukogu tegevusjuhend, mis on sätestatud käesoleva otsuse lisas ja moodustab käesoleva otsuse lahutamatu osa.
   2.   Käesolev otsus jõustub selle vastuvõtmise kuupäeval.
   3.   Käesolev arvamus avaldatakse Euroopa Liidu Teatajas ja EKP kodulehel.
   
      Frankfurt Maini ääres, 25. märts 2011
      
         
            ESRB eesistuja
         
         Jean-Claude TRICHET
      
   
   
      (1)  ELT L 331, 15.12.2010, lk 1.
   
      (2)  ELT C 58, 24.2.2011, lk 4.
   
      LISA
      
         Euroopa Süsteemsete Riskide Nõukogu tegevusjuhend
      
      
                  1.
               
               
                  Euroopa Süsteemsete Riskide Nõukogu (European Systemic Risk Board, ESRB) haldusnõukogu, juhtkomitee, tehnilise nõuandekomitee ja teadusliku nõuandekomitee (edaspidi ühiselt osutatud kui „nõuandekomiteed”) liikmed peavad järgima kõrgeimaid eetilise käitumise standardeid kooskõlas põhimõtetega, mida nende suhtes kohaldatakse nende asutuste poolt kohaldatavate reeglitega, kust nad on ametisse võetud. Neilt eeldatakse, et nad arvestavad oma funktsiooni avalikku iseloomu ja käituvad viisil, mis tagab ja edendab üldsuse usaldust ESRB vastu. Neilt eeldatakse ausat, sõltumatut, erapooletut ja ainuüksi liidu kui terviku huvides tegutsemist oma parima äranägemise kohaselt ilma isiklike huvideta ja mis tahes olukorra vältimist, millest tuleneks isiklike huvide konflikt. Huvide konflikt ilmneb, kui liikmetel on era- või isiklikud finants- või mittefinantshuvid, mis võivad mõjutada või mõjutavad nende ülesannete erapooletut ja objektiivset täitmist. Liikmete era- või isiklikud huvid tähendavad mis tahes võimalikku eelist neile endile, nende perekondadele, nende muudele sugulastele või nende sõprade ja tuttavate ringile.
               
            
                  2.
               
               
                  Teadusliku nõuandekomitee liikmed peavad järgima ka täiendavat tegevusjuhendit, mis võidakse sätestada nende tööle määramise dokumendis või lepingus Euroopa Keskpangaga.
               
            
                  3.
               
               
                  ESRBga seotud küsimustes peetavates avalikes kõnedes või avaldustes peavad haldusnõukogu, juhtkomitee ja nõuandekomiteede liikmed järgima järgmist: a) tuleb selgelt väljendada, kas räägitakse oma nimel või ESRB nimel; viimasel juhul tuleb esmalt konsulteerida ESRB eesistuja või eesistuja asetäitjatega; b) tuleb austada eesistuja esindusrolli; c) täielikult järgida konfidentsiaalsust ja d) võtta arvesse oma rolli ja ülesandeid ESRBs.
               
            
                  4.
               
               
                  Haldusnõukogu, juhtkomitee ja nõuandekomiteede liikmed võivad tegutseda õppe- ja teadustegevuses, samuti eraisikuna kasumit mitte taotlevas tegevuses. ESRB küsimustega seotud teadus- või akadeemilises töös tuleb selgelt väljendada, et tegutsetakse eraisikuna ja ei esitata ESRB seisukohti.
               
            
                  5.
               
               
                  Ametisaladuse pidamise kohustusest tulenevalt ei tohi avalikustada teavet ESRB tegevuse ja otsuste kohta, mida ei ole õigusaktidega kooskõlas avaldatud.
               
            
                  6.
               
               
                  Haldusnõukogu, juhtkomitee ja nõuandekomiteede liikmed ei tohi kasutada mitteavalikku teavet oma isiklike või kellelgi teise isiklikes huvides. Eelkõige peavad nad hoiduma sellise teabe kasutamisest mis tahes isiklikes finantstehingutes (otsestes või kaudsetes) kolmandate isikute kaudu või omal riisikol ja oma arvel või kolmanda isiku riisikol ja arvel.
               
            
                  7.
               
               
                  Sõltumatuse põhimõtet ei ole järgitud juhul, kui taotletakse, saadakse või võetakse mis tahes allikalt vastu mis tahes rahalisi või mitterahalisi hüvitisi, preemiaid, tasu või kingitusi, mille väärtus on üle hariliku summa, mis on mis tahes viisil seotud ESRB funktsiooni või tegevusega.
               
            
                  8.
               
               
                  Haldusnõukogu, juhtkomitee ja nõuandekomiteede liikmete suhtes kohaldatakse punkte 5 kuni 7 pärast nende ESRB mandaadi lõppemist.
               
            
                  9.
               
               
                  Käesolevat tegevusjuhendit kohaldatakse ka haldusnõukogu asendusliikmete ja asendajate, juhtkomitee ja nõuandekomiteede asendusliikmete suhtes.